Document ID: 32014D0266

NEUVOSTON PÄÄTÖS,
annettu 6 päivänä toukokuuta 2014,
Euroopan talousyhteisön ja Sveitsin valaliiton 22 päivänä heinäkuuta 1972 tehdyllä sopimuksella perustetussa sekakomiteassa Euroopan unionin puolesta esitettävästä kannasta sopimuksen pöytäkirjan 3 mukauttamiseen (”alkuperätuotteiden” käsitteen määritelmä ja hallinnollisen yhteistyön menetelmät) Kroatian Euroopan unioniin liittymisen vuoksi
(2014/266/EU)
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 207 artiklan yhdessä 218 artiklan 9 kohdan kanssa,
ottaa huomioon Euroopan komission ehdotuksen,
sekä katsoo seuraavaa:
(1)
”Alkuperätuotteiden” käsitteen määritelmä ja hallinnollisen yhteistyön menetelmät on määrätty Euroopan talousyhteisön ja Sveitsin valaliiton 22 päivänä heinäkuuta 1972 tehdyn sopimuksen (1), jäljempänä ’sopimus’, pöytäkirjassa 3.
(2)
Kroatian liityttyä Euroopan unioniin 1 päivänä heinäkuuta 2013 Kroatian ja Sveitsin valaliiton, jäljempänä ’Sveitsi’, väliseen kauppaan sovelletaan sopimusta ja Sveitsin ja Kroatian välisten kauppasopimusten soveltaminen lopetetetaan tuosta päivästä alkaen.
(3)
Sopimuksen moitteettoman soveltamisen varmistamiseksi sekä talouden toimijoiden ja tullihallintojen työn helpottamiseksi olisi pöytäkirja 3 sen vuoksi muutettava tämän mukaisesti.
(4)
Pöytäkirjassa 3 olevan 39 artiklan mukaisesti sekakomitea voi päättää muuttaa mainitun pöytäkirjan määräyksiä.
(5)
EU-Sveitsi-sekakomiteassa esitettävän unionin kannan olisi siten perustuttava liitteenä olevaan päätösluonnokseen,
ON HYVÄKSYNYT TÄMÄN PÄÄTÖKSEN:
1 artikla
EU-Sveitsi-sekakomiteassa unionin puolesta esitettävä kanta 22 päivänä heinäkuuta 1972 tehdyn Euroopan talousyhteisön ja Sveitsin valaliiton sopimuksen pöytäkirjan 3 muuttamiseen perustuu tämän päätöksen liitteenä olevaan sekakomitean päätösluonnokseen.
2 artikla
Sekakomitean päätös julkaistaan Euroopan unionin virallisessa lehdessä.
3 artikla
Tämä päätös tulee voimaan päivänä, jona se hyväksytään.
Tehty Brysselissä 6 päivänä toukokuuta 2014.

Labels: 5
10
3
18
15